SL Uradni list Evropske unije L 182/34

ODLOČBA KOMISIJE

z dne 11. julija 2007

o izvzetjih, ki sta odobreni Italiji v okviru Direktive Sveta 92/119/EGS za prevoz prašičev za zakol po javnih in zasebnih cestah do klavnice na okuženih območjih v Kremoni

(notificirano pod dokumentarno številko C(2007) 3314)

(Besedilo v italijanskem jeziku je edino verodostojno)

(2007/488/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (1) in zlasti točke 7(2)(d) Priloge II k Direktivi,

ob upoštevanju naslednjega:

(1) Italijanski pristojni organ je 7. in 15. maja 2007 v skladu s členom 10 Direktive 92/119/EGS vzpostavil okuženi območji okoli območij izbruha vezikularne bolezni prašičev v občinah Salvirola in Fiesco v pokrajini Kremona. Okuženo območje je bilo 14. junija 2007 vzpostavljeno okoli območja izbruha v občini Offanengo v pokrajini Kremona. Okužena območja se deloma prekrivajo.

(2) V skladu s tem sta premik in prevoz prašičev po javnih in zasebnih cestah na okuženih območjih prepovedana.

(3) Vendar pa je Italija predložila dva zahtevka za izvzetje od zadevne prepovedi za prevoz prašičev za zakol, ki prihajajo z območja zunaj zadevnih okuženih območij, in sicer za prevoz teh prašičev po javnih in zasebnih cestah do klavnic na okuženih območjih.

(4) Primerno je, da se zadevni izvzetji odobrita pod pogojem, da Italija izvaja strog nadzor in varnostne ukrepe, s katerimi zagotovi, da ni tveganja za razširitev bolezni.

(5) Sprejeta je bila Odločba Komisije 2007/123/ES z dne 20. februarja 2007 za odobritev podobnega izvzetja za klavnico na okuženem območju okoli območja izbruha vezikularne bolezni prašičev v občini Romano di Lombardia, v pokrajini Bergamo v Italiji. Ukrepi, ki so se izvajali na zadevnem okuženem območju ne veljajo več. Odločbo 2007/123/ES je zato treba razveljaviti.

(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Italija lahko odobri prevoz prašičev za zakol, ki prihajajo z območja zunaj okuženih območij, vzpostavljenih 7. in 15. maja 2007 okoli območij izbruhov vezikularne bolezni prašičev, ki so se pojavili v občinah Salvirola in Fiesco, ter okuženega območja, vzpostavljenega 14. junija 2007 okoli območja izbruha, ki se je pojavil v občini Offanengo, („prašiči“), po javnih in zasebnih cestah v zadevnih okuženih območjih do klavnic „2037 M/S“ in „523M“ („klavnica“) pod pogoji iz člena 2.

Člen 2

Pogoji, ki veljajo za izjemi iz člena 1 so:

(a) uradni veterinar gospodarstva izvora mora najmanj 24 ur pred odpošiljanjem prašičev o tem obvestiti uradnega veterinarja klavnice;

(b) prevoz prašičev do klavnice mora potekati po koridorju, ki ga Italija predhodno določi;

(c) pristojni organi morajo zapečatiti vozila za prevoz prašičev pred vstopom ali pri vstopu v koridor, pri zapečatenju pa morajo pristojni organi zabeležiti registrsko številko vozila in število prašičev, ki se v njem prevažajo;

(d) ob prispetju prašičev v klavnico mora pristojni organ: (i) preveriti in odstraniti pečat na vozilu; (ii) biti prisoten pri raztovarjanju prašičev; (iii) zabeležiti registrsko številko vozila in število prašičev v vozilu;

(e) vsako vozilo, s katerim se prevažajo prašiči do klavnice, je treba takoj po raztovarjanju očistiti in razkužiti pod uradnim nadzorom in v skladu z navodili pristojnih organov, preden vozilo zapusti klavnico.

Člen 3

Odločba 2007/123/ES se razveljavi.

Člen 4

Ta odločba je naslovljena na Italijansko republiko.

V Bruslju, 11. julija 2007 Za Komisijo Markos KYPRIANOU Član Komisije

(1) UL L 62, 15.3.1993, str. 69. Direktiva, kakor je bila nazadnje spremenjena z Direktivo Komisije 2007/10/ES (UL L 63, 1.3.2007, str. 24).